钦定古今图书集成/理学汇编/学行典/第197卷 > 傅楫
## 钦定古今图书集成/理学汇编/学行典/第197卷 > 傅楫

按《明外史孝义传》：“傅楫，字定济，泉州南安人。祖凯，父
浚，并举进士，为部郎。楫年十六，举乡试，二十成进士，
授行人。出行襄府，半道闻母病，请入京省视，再往竣
事。礼部尚书刘春曰：‘无害于若，而可教孝’。覆奏许之。
已而母没，居丧尽礼。浚后迁山东盐运司同知。娶继
妻，私其二奴，浚闻，将治之，遂暴卒。楫扶柩还，心疑二”
奴，蓄而未发，二奴遽亡去。久之，侦一奴逃德化县，佣
深山巨姓家。楫微行，往告之曰：“闻有一人力作在此，
愿一见之，幸无匿。”巨姓出奴，楫曰：“此吾旧仆也，有罪
不可面数，君幸入内。”巨姓入，楫出袖中锤击杀之，谢
巨姓去，而其一不可迹矣。楫不欲见继母，葬父毕，号
恸曰：“父仇尚在，何以为人！”乃裂衣冠，屏妻子，出宿郊
墟间。蓬首垢面，饥寒风雨，不知就避。亲戚故人，率目
之为狂楫，终不自明也。每迅雷烁电，中夜必兴，正衣
冠拱立。武宗哀诏至，具衰杖哭临，终期然后释服。至
其子焘卒不哭也。或诘之，则垂涕曰：“我不能为子，敢
为父乎？”诸长者哀其瘁，数请还舍，卒不肯。久之，其继
母卒，乃归。盖自废自罚者。三十五年，又十五年而卒。